xml version="1.0" encoding="UTF-8"?


Uradni list C 12/2019


| | | |
| --- | --- | --- |
| | | ISSN 1977-1045 |
| Uradni list Evropske unije | | C 12 |
| European flag | | |
| Slovenska izdaja | Informacije in objave | Letnik 62 11. januar 2019 |

---

| | | |
| --- | --- | --- |
| Vsebina | | Stran |
| | IV   Informacije | |
| | INFORMACIJE INSTITUCIJ, ORGANOV, URADOV IN AGENCIJ EVROPSKE UNIJE | |
| | Evropski Parlament | |
| 2019/C 12/01 | [Plenarna seja 60. zasedanja Konference odborov parlamentov Evropske unije za evropske zadeve (COSAC) – 18.–20. novembra 2018 – Prispevek s 60. zasedanja COSAC](http://publications.europa.eu/resource/uriserv/OJ.C_.2019.012.01.0001.01.SLV.xhtml) | [1](#C_2019012SL.01000101.doc) |

---

| | |
| --- | --- |
| SL | |

---

IV Informacije

INFORMACIJE INSTITUCIJ, ORGANOV, URADOV IN AGENCIJ EVROPSKE UNIJE

Evropski Parlament

| | | | |
| --- | --- | --- | --- |
| 11.1.2019 | SL | Uradni list Evropske unije | C 12/1 |

---

PLENARNA SEJA 60. ZASEDANJA KONFERENCE ODBOROV PARLAMENTOV EVROPSKE UNIJE ZA EVROPSKE ZADEVE (COSAC)

18.–20. novembra 2018

Prispevek s 60. zasedanja COSAC

(2019/C 12/01)

1.   VARNOST IN BOJ PROTI NEZAKONITIM MIGRACIJAM

| | | |
| --- | --- | --- |
| | 1.1 | COSAC opozarja na potrebo po celovitem in enotnem pristopu EU k migracijam, ki bo zagotavljal skladnost notranjih in zunanjih politik, zajemal vse migracijske poti in temeljil na načelih in vrednotah, na katerih je zgrajena EU. Zato se je treba osredotočiti na zakonito, varno in urejeno migracijsko politiko ob spoštovanju pravic do azila in načela nevračanja. Dolgoročen in učinkovit odziv na človeške, socialne in politične izzive nedovoljenih migracij in prisilnega razseljevanja zahteva okrepljeno sodelovanje z matičnimi in tranzitnimi državami ter tretjimi državami, ki gostijo begunce, upravičence do mednarodne zaščite in prosilce za azil, v sklopu širšega partnerstva za ukrepanje proti temeljnim vzrokom tega pojava in uničenje poslovnega modela tihotapcev in trgovcev z ljudmi. COSAC opozarja tudi na potrebo po prenovljenem skupnem evropskem azilnem sistemu, vključno s polnopravno Agencijo EU za azil, ki bi temeljil na pravičnem ravnotežju med odgovornostjo in solidarnostjo, ter spodbuja izvajanje odstavkov 5 in 6 sklepov Evropskega sveta z dne 28. junija 2018. |

| | | |
| --- | --- | --- |
| | 1.2 | COSAC meni, da so potrebna večja prizadevanja za zaščito zunanjih meja EU, da bi preprečevali nedovoljen vstop v EU, se spopadli s tihotapljenjem in trgovino z ljudmi ter preprečevali smrti na morju. COSAC priznava pomembnost Schengenskega sporazuma in njegove reforme pri zavarovanju zunanjih meja EU, vključno z napredovanjem procesa širitve schengenskega območja, pod pogojem, da so izpolnjena vsa merila. Poudarja tudi, da je nujno bistveno pospešiti dejansko vračanje migrantov, ki nimajo urejenega statusa, v skladu s temeljnimi načeli mednarodnega prava in prava EU. COSAC meni, da je treba obstoječe sporazume o ponovnem sprejemu v skladu z oktobrskimi sklepi Evropskega sveta v celoti izvajati na nediskriminatoren način do vseh držav članic EU ter skleniti nove formalne sporazume o ponovnem sprejemu, pri tem pa ustvariti in uporabiti potreben vzvod z vsemi ustreznimi politikami, instrumenti in orodji EU. Potrebna so dodatna prizadevanja za celovito izvajanje izjave EU–Turčija v vseh državah članicah EU. |

| | | |
| --- | --- | --- |
| | 1.3 | COSAC pozdravlja predloge Komisije o direktivi o vračanju, o agenciji za azil in o agenciji za mejno in obalno stražo [(1)](#ntr1-C_2019012SL.01000101-E0001), ki zagotavljajo najučinkovitejšo uporabo virov in razvijajo skupne minimalne standarde varovanja zunanjih meja ob spoštovanju odgovornosti in pristojnosti držav članic ter zagotavljanju učinkovitega parlamentarnega nadzora. Hkrati poziva vse zadevne pogodbenice, naj nadaljujejo razprave, da bi dosegle sporazum o reformi dublinske uredbe, ki bo zagotovila pravičnejši pristop z učinkovitejšo delitvijo bremena. Poudarja potrebo, da se najde hitra rešitev za skupni evropski azilni sistem in vabi Svet, naj nadaljuje delo, da bi ga čim prej dokončali. |

| | | |
| --- | --- | --- |
| | 1.4 | COSAC želi spomniti, da so se voditelji držav ali vlad 19.–20. septembra 2018 zbrali na neformalnem srečanju v Salzburgu, na katerem so razpravljali o pomembnih vprašanjih notranje varnosti, ocenili doseženi napredek in se med drugim dogovorili, da okrepijo boj proti vsem oblikam kibernetskega kriminala, manipulacije in dezinformacij. V zvezi s tem poziva k ukrepom za boj proti kibernetskim in kibernetsko omogočenim nezakonitim in zlonamernim dejavnostim in h gradnji močne kibernetske varnosti ob spoštovanju temeljnih pravic, zlasti v zvezi z varstvom zasebnosti. Delo v zvezi z vsemi nedavnimi predlogi Komisije je treba končati pred koncem zakonodajnega cikla. |

| | | |
| --- | --- | --- |
| | 1.5 | COSAC poudarja pomembnost ukrepov, namenjenih okrepitvi zmogljivosti za preprečevanje radikalizacije in terorizma ter učinkovito odzivanje nanju. Podpira nedavne ukrepe za izboljšanje interoperabilnosti informacijskih sistemov in podatkovnih zbirk, pa tudi za okrepitev zmogljivosti kriznega upravljanja Unije in skladnosti ter učinkovitosti mehanizmov odzivanja na krizo na ravni EU in ravni držav članic. |

2.   ZAGOTAVLJANJE BLAGINJE IN KONKURENČNOSTI Z DIGITALIZACIJO

| | | |
| --- | --- | --- |
| | 2.1 | COSAC poudarja, da bi se moral za trajno zagotavljanje blaginje in konkurenčnosti EU njen regulativni okvir razvijati v skladu s hitrim tehnološkim razvojem. Bistveno je, da EU dosledno preprečuje pretirano urejanje in napreduje na področju inovacij in digitalizacije. |

| | | |
| --- | --- | --- |
| | 2.2 | COSAC poziva sozakonodajalca, naj čim hitreje obravnavata predloge o digitalni obdavčitvi in zadnjem svežnju o podatkih, ki ga je Komisija objavila aprila 2018, ter pripravita tudi preostale zakonodajne predloge o enotnem digitalnem trgu, vključno s predlogom o e-zasebnosti, ki je zadnji instrument, potreben za posodobitev pravnega okvira za varstvo podatkov EU, pred koncem sedanjega zakonodajnega cikla. V skladu s stališčem Evropskega sveta pozdravlja sedanje delo evropskih institucij in držav članic pri usklajenem načrtu o umetni inteligenci. |

| | | |
| --- | --- | --- |
| | 2.3 | COSAC pozdravlja dejstvo, da se s predlogom za Obzorje Evropa, ki ga je predstavila Komisija, nadaljujejo dobro uveljavljeni instrumenti financiranja, zagotovil pa bo tudi novo spodbudo za Evropski svet za inovacije ter bolj ciljno usmerjene raziskovalne naloge in inovacije. Podpira razvoj ključnih zmogljivosti programa Digitalna Evropa, kot so visokozmogljivostno računalništvo, umetna inteligenca, kibernetska varnost in napredna digitalna znanja ter zagotavljanje njihove široke uporabe in dostopnosti v gospodarstvu in družbi tako za podjetja kot za javni sektor. Poleg tega bi morali zagotoviti spoštovanje temeljnih pravic, zlasti pravice do zasebnosti in varstva osebnih podatkov, in jih ustrezno upoštevati pri pripravi teh pobud. |

| | | |
| --- | --- | --- |
| | 2.4 | COSAC je zaskrbljena, da vztrajni digitalni razkorak med spoloma po vsej EU ogroža napredek na tem področju. Ženske so premalo zastopane na vseh ravneh digitalnega sektorja v Evropi. Čeprav ta sektor hitro narašča in vsako leto ustvari več sto tisoč novih delovnih mest, se delež žensk v tem sektorju zmanjšuje. Da bi se temu zoperstavili, podpira pobude Komisije, namenjene boju proti stereotipom, vlaganju v digitalne kompetence in njihovo krepitev ter spodbujanju udeležbe žensk v digitalnem podjetništvu in inovacijah. |

3.   ZAHODNI BALKAN / JUGOVZHODNA EVROPA IN SOSEDSTVO EU

| | | |
| --- | --- | --- |
| | 3.1 | COSAC skupaj z avstrijskim predsedstvom Sveta EU ponovno potrjuje svojo podporo in okrepljena prizadevanja pri razvoju konkretne perspektive EU z merljivimi rezultati za zahodnobalkanske in jugovzhodnoevropske partnerice v skladu z njihovo individualno uspešnostjo in na podlagi skupnih vrednot in načel, kot so demokracija, pravna država, dobro upravljanje, svoboda izražanja in neodvisnost medijev, spoštovanje človekovih pravic, sprava in dobri sosedski odnosi ter boj proti korupciji in organiziranemu kriminalu. |

| | | |
| --- | --- | --- |
| | 3.2 | COSAC pozdravlja Skupno izjavo o regionalnem sodelovanju in dobrih sosedskih odnosih, Skupno izjavo o pogrešanih osebah in Skupno izjavo o vojnih zločinih, ki so bile podpisane na vrhu Zahodnega Balkana v Londonu dne 10. julija 2018 v okviru berlinskega procesa in agende prednostnih nalog iz Sofije, sprejetih na vrhu EU–Zahodni Balkan v Sofiji 17. maja 2018. COSAC podpira avstrijsko predsedstvo Sveta EU pri uresničevanju agende. |

| | | |
| --- | --- | --- |
| | 3.3 | COSAC poudarja potrebo po zagotovitvi ustreznih sredstev za potencialne nove države članice EU v naslednjem večletnem finančnem okviru. |

| | | |
| --- | --- | --- |
| | 3.4 | Ob priznavanju napredka, ki so ga dosegle zahodnobalkanske in jugovzhodnoevropske partnerice, ponovno izjavlja, da so potrebna večja prizadevanja za pospešitev domačih procesov reform, vključno s krepitvijo demokratičnih institucij in reformo javne uprave, ter doseganje nepovratnih in trajnih rezultatov. Poudarja, da so za reševanje nerešenih dvostranskih sporov v regiji, vključno z mejnimi spori, s čimer se poveča stabilnost in zagotovi blaginja v regiji, potrebna nadaljnja stalna prizadevanja. Pozdravlja pozitiven razvoj v regiji, zlasti zgodovinski sporazum med Nekdanjo jugoslovansko republiko Makedonijo in Grčijo o dolgotrajnem sporu glede imena. |

| | | |
| --- | --- | --- |
| | 3.5 | COSAC poziva zahodnobalkanske in jugovzhodnoevropske partnerice, naj okrepijo svojo odpornost na tuje vmešavanje in dezinformacije, ki povzročajo nestabilnost, in svoje strateške izbire v celoti uskladijo s skupno zunanjo in varnostno politiko EU. |

| | | |
| --- | --- | --- |
| | 3.6 | Da bi poudaril pomen vseh sosedskih držav, priznava pomen vzhodnega partnerstva in poudarja dejstvo, da je vzhodno partnerstvo lahko uspešno le, če si bodo zanj skupaj prizadevale vse institucije EU, države članice EU in same vzhodne partnerske države. Ponovno poudarja, da je treba ohraniti sankcije proti Rusiji, dokler ne bodo sporazumi iz Minska v celoti izvedeni. |

| | | |
| --- | --- | --- |
| | 3.7 | Cilj stalnega strukturnega sodelovanja (PESCO) kot sestavnega dela skupne zunanje in varnostne politike je prispevati k stabilnosti in varnosti v geografskem okviru Evropske unije. COSAC ceni to sodelovanje kot instrument za krepitev evropske obrambe. |

4.   BREXIT – SEDANJE STANJE

| | | |
| --- | --- | --- |
| | 4.1 | COSAC potrjuje, da so voditelji EU-27 na zasedanju Evropskega sveta dne 17. oktobra 2018 (čl. 50) ponovno izrazili svoje popolno zaupanje Michelu Barnierju kot glavnemu pogajalcu Unije in svojo odločenost, da ostanejo enotni. COSAC poudarja, da je treba ohraniti celovitost notranjega trga in jurisdikcijo Sodišča Evropske unije za načela notranjega trga. |

| | | |
| --- | --- | --- |
| | 4.2 | COSAC poudarja, da morajo rezultati pogajanj brezpogojno upoštevati Velikonočni sporazum, da bi državljanom zagotovili trajnostno rešitev. Poudarja potrebo po solidarnosti z Irsko. |

| | | |
| --- | --- | --- |
| | 4.3 | COSAC pozdravlja osnutek sporazuma o izstopu in spodbuja glavnega pogajalca Unije, naj nadaljuje s prizadevanji za dosego sporazuma o politični izjavi o prihodnjih odnosih. |

| | | |
| --- | --- | --- |
| | 4.4 | COSAC poudarja pomen sodelovanja z Združenim kraljestvom na medparlamentarni ravni po izstopu Združenega kraljestva iz EU in bo preučil možne načine nadaljnjega sodelovanja z njim po sklenitvi sporazuma o izstopu in ko bo znan okvir prihodnjih odnosov Združeno kraljestvo–Evropska unija. |

5.   PODNEBNA POLITIKA IN ENERGETSKA UNIJA

| | | |
| --- | --- | --- |
| | 5.1 | COSAC ponovno potrjuje zavezo Evropske unije in njenih držav članic, da hitro in v celoti izvajajo Pariški sporazum in še naprej vodijo boj proti podnebnim spremembam; vključno s sprejetjem trenutnih zakonodajnih predlogov na ravni EU. Sporazum ostaja ključnega pomena za učinkovito spopadanje s podnebnimi spremembami na svetovni ravni. Glede na nedavno poročilo Medvladnega foruma o podnebnih spremembah poudarja potrebo po omejitvi svetovnega povprečnega zvišanja temperature znatno pod 2 °C nad predindustrijskimi ravnmi in si prizadeva za omejitev na 1,5 °C. |

| | | |
| --- | --- | --- |
| | 5.2 | COSAC pozdravlja projekt energetske unije in vsa prizadevanja, ki so usmerjena v zanesljivejšo in trajnostnejšo energetsko politiko. Podpira celovit pristop, ki postavlja Evropsko unijo v ospredje boja proti podnebnim spremembam in povečevanja proizvodnje energije iz obnovljivih virov. V pričakovanju 24. konference pogodbenic, ki bo potekala od 3. do 14. decembra 2018 na Poljskem, upa, da bodo sprejeta ambiciozna in celovita izvedbena pravila Pariškega sporazuma. |

| | | |
| --- | --- | --- |
| | 5.3 | COSAC meni, da lahko projekt energetske unije občutno prispeva k doseganju ciljev Pariškega sporazuma. Zlasti poudarja, da spodbujanje energije iz obnovljivih virov prispeva k doseganju ciljev, navedenih v Pariškem sporazumu. Uporaba energije iz obnovljivih virov obenem zmanjšuje odvisnost Evropske unije od uvoza energije. |

| | | |
| --- | --- | --- |
| | 5.4 | COSAC podpira ukrepe, ki vodijo k hitremu in celovitemu sprejetju svežnja o čisti energiji, zlasti korake za oblikovanje notranjega trga z električno energijo in izboljšanje pripravljenosti Evropske unije na tveganja. Poleg tega pozdravlja oblikovanje sistema za upravljanje energetske unije, ki podnebno in energetsko načrtovanje povezuje v enoten okvir, da bi tako ustvarili mehanizem sodelovanja za nadzor izvajanja ciljev podnebne in energetske politike EU 2030. |

| | | |
| --- | --- | --- |
| | 5.5 | COSAC ugotavlja, da so številne države članice odvisne od enega samega dobavitelja energije, kar pomeni izziv za Evropsko unijo, največjega uvoznika energije na svetu. COSAC podpira vsa prizadevanja za čim večjo uporabo domačih virov Evropske unije ob doslednem spoštovanju podnebnih ciljev in za zagotovitev zanesljive oskrbe z energijo ter spodbuja diverzifikacijo virov energije. Poudarja, da ukrepi za zavarovanje okolja in povečanje proizvodnje energije iz obnovljivih virov prispevajo tudi h konkurenčnosti Evropske unije. V zvezi s tem poudarja pomen raziskav in razvoja. Poleg tega podpira spodbujanje novih energetskih tehnologij in inovativnih rešitev. |

| | | |
| --- | --- | --- |
| | 5.6 | Energija mora ostati dostopna za državljane in podjetja. Čeprav se COSAC zavzema za načrte, ki prispevajo k varovanju podnebja in okolja, poudarja, da je treba zagotoviti vzdržno prihodnost za industrijo in podjetja ter pošteno konkurenco. Treba je upoštevati dostopnost energije in konkurenčnost evropske industrije ter posebne potrebe energetsko intenzivnih industrij. |

| | | |
| --- | --- | --- |
| | 5.7 | COSAC ponavlja, da mora boj proti podnebnim spremembam ostati eno od ključnih prizadevanj okoljske politike Evropske unije. Hkrati se ne smejo zanemarjati drugi vzroki onesnaževanja okolja. V tem okviru poudarja, da plastika in še posebno mikroplastika znatno prispevata k onesnaženju, predvsem celinskih voda in oceanov, in poudarja, da je treba okrepiti dejavnosti za preprečevanje onesnaževanja s plastiko in prenehati uporabljati mikroplastiko v različnih skupinah proizvodov. Podpira ukrepe za zmanjševanje količine plastičnih odpadkov, zlasti plastike za enkratno uporabo. |

| | | |
| --- | --- | --- |
| | 5.8 | COSAC pozdravlja dejavnosti programa Evropske unije LIFE, ki podpira podnebne ukrepe ter okoljske projekte in projekte za ohranjanje narave v vsej EU. COSAC poudarja pomembnost takih projektov. |

6.   PRIHAJAJOČE VOLITVE V EVROPSKI PARLAMENT: PREGLEDNA EVROPSKA UNIJA, KI JE BLIŽJE SVOJIM DRŽAVLJANOM

| | | |
| --- | --- | --- |
| | 6.1 | COSAC poudarja ključno vlogo načela subsidiarnosti, kar zadeva približevanje Evropske unije njenim državljanom. Odločitve se sprejemajo kar najbolj odprto in kar najbliže državljanom. |

| | | |
| --- | --- | --- |
| | 6.2 | COSAC pozdravlja poročilo projektne skupine za subsidiarnost in sorazmernost z vodilom „storiti manj, a učinkoviteje“ ter nedavno sporočilo Evropske komisije „Načeli subsidiarnosti in sorazmernosti: krepitev njune vloge pri oblikovanju politik EU“ in vključena priporočila za bolj aktivno in vidnejšo subsidiarnost. |

| | | |
| --- | --- | --- |
| | 6.3 | COSAC poudarja, da je vključevanje nacionalnih parlamentov v oblikovanje politike in zakonodajne procese na evropski ravni ključnega pomena za zagotavljanje visoke stopnje preglednosti, učinkovitosti in podpore javnosti. Institucije EU ter nacionalne in regionalne parlamente, regionalne in lokalne oblasti in civilno družbo spodbuja k sodelovanju, da bi izboljšali izmenjavo zamisli med parlamenti, oblastmi in državljani v vsej Evropski uniji. |

| | | |
| --- | --- | --- |
| | 6.4. | COSAC pozdravlja predloge Evropske komisije, da bi okrepili komunikacijo z regionalnimi in lokalnimi organi in v splošnih posvetovanjih upoštevali njihove posebnosti. Regionalne in lokalne organe poziva, naj okrepijo medsebojne stike z Evropsko komisijo. |

| | | |
| --- | --- | --- |
| | 6.5 | COSAC meni, da sta poročilo projektne skupine za subsidiarnost in sorazmernost z vodilom „storiti manj, a učinkoviteje“ in sporočilo Evropske komisije „Načeli subsidiarnosti in sorazmernosti: krepitev njune vloge pri oblikovanju politik EU“ dobro izhodišče za nadaljnje razprave. Ob upoštevanju stališča, ki ga je COSAC izrazil v sklepih svojega 58. zasedanja v zvezi s postopkom vzpostavitve projektne skupine, poudarja, da je pomembno, da se nacionalni parlamenti in Evropski parlament pozovejo, naj dejavno sodelujejo v teh razpravah. Te bi med drugim morale zajemati podaljšanje osemtedenskega roka za predložitev obrazloženih mnenj v okviru mehanizma za preverjanje subsidiarnosti tako, da se pri roku ne bi upoštevalo obdobje počitnic, ter preučitev uvedbe dvanajsttedenskega roka, pa tudi vprašanje zagotavljanja dodatnih možnosti nacionalnih parlamentov za izražanje stališč o sorazmernosti in pravni podlagi predlagane zakonodaje v obrazloženih mnenjih, pri čemer je treba upoštevati, da je mogoče nekatere spremembe doseči brez sprememb Pogodbe. Ponavlja, da ceni tako imenovani mehanizem „zelenega kartona“ kot okrepitev političnega dialoga med Evropsko komisijo in nacionalnimi parlamenti. |

| | | |
| --- | --- | --- |
| | 6.6 | COSAC pozdravlja prizadevanja institucij EU za večjo preglednost. V zvezi s tem je seznanjen, da Svet še ni pregledal svojih standardov glede preglednosti zakonodaje, in pozdravlja pozive evropske varuhinje človekovih pravic in nacionalnih parlamentov k večji preglednosti. Skrbno bo spremljal razprave Sveta in ga poziva, naj pravočasno poroča o vsakem napredku o teh razmislekih in znova navaja sklepe iz odstavka 2.8 prispevka z 58. plenarnega zasedanja COSAC v Estoniji ter odstavkov 2.6 in 2.7 prispevka z 59. zasedanja COSAC v Bolgariji. V zvezi s predlogom Evropske komisije o obveznem registru za preglednost poziva vse deležnike, naj konstruktivno obravnavajo to vprašanje. |

| | | |
| --- | --- | --- |
| | 6.7 | COSAC poudarja, da zastopanost državljanov Evropske unije v Evropskem parlamentu temelji na svobodnih in poštenih volitvah. Politične stranke na evropski ravni so neposredna povezava med državljani in političnim sistemom, prispevajo k preglednosti in boljšemu razumevanju procesov sprejemanja odločitev v Evropski uniji. |

| | | |
| --- | --- | --- |
| | 6.8 | Glede na prihajajoče evropske volitve 23.–26. maja 2019 COSAC ceni prizadevanja institucij EU, da okrepijo demokratično odpornost v Evropi. Zagotavljanje preglednosti v spletnem političnem oglaševanju, boj proti dezinformacijskim kampanjam, izboljšanje pravil o financiranju evropskih političnih strank in okrepitev kibernetske varnosti so pomembni ukrepi za učinkovito zoperstavljanje novim vrstam groženj za svobodne in poštene volitve. |

| | | |
| --- | --- | --- |
| | 6.9 | COSAC spodbuja vse evropske državljane, naj dejavno sodelujejo v prihajajočih evropskih volitvah. Poleg tega želi opomniti, da ima vsak državljan Evropske unije pravico, da neposredno sodeluje v demokratičnem življenju Unije, med drugim prek evropske državljanske pobude. |

---

[(1)](#ntc1-C_2019012SL.01000101-E0001)  COM(2018) 634 final, COM(2018) 633 final in COM(2018) 631 final.

---